Haukur Heiðar Hauksson

**Haukur Heiðar Hauksson** er íslenskur atvinnumaður í knattspyrnu sem að spilar sem varnarmaður fyrir sænska liðið AIK.

Haukur Heiðar hóf knattspyrnuferilinn sinn hjá uppeldisfélagi sínu KA þaðan hélt hann svo til KR árið 2011.

Með KR varð Haukur Heiðar íslandsmeistari 2013 og bikarmeistari árin 2012 og 2014.

## Knattspyrnuferill
### 2008-11: KA
Haukur Heiðar spilaði sinn fyrsta meistaraflokksleik 24. febrúar 2008 í Lengjubikarnum gegn Fram. Haukur Heiðar var þá 16 ára. Ári áður hafði Haukur verið á reynslu hjá enska úrvalsdeildarfélaginu Blackburn Rovers en ekkert varð úr samningi við þá. Haukur Heiðar vann sér fljótt sæti í byrjunarliðinu hjá KA tímabilið 2008 sem hægri bakvörður. Hann spilaði alla 19 af 22 leikjum liðsins í 1. deildinni þar af 18 í byrjunarliðinu ásamt því að byrja báða leiki liðsins í VISA-bikarnum. Á lokahófi KA að tímabili loknu var Haukur Heiðar valin efnilegasti leikmaður liðsins.

Haukur var á sínum stað í hægri bakverðinum hjá KA á tímabilinu 2009. Haukur fór vel af stað í 1. deildinni og var í liði umferða 1-11 hjá Fótbolti.net. Hann skoraði sitt fyrsta mark fyrir liðið 7. ágúst 2009 í deildarleik gegn Fjarðabyggð. Að tímabili loknu var Haukur Heiðar valin besti leikmaður tímabilsins hjá KA auk þess að vera valin í lið ársins hjá Fótbolti.net. Í nóvember sama ár skrifaði Haukur svo undir nýjan tveggja ára samning við KA.

KA liðinu gekk brösulega í deildinni tímabilið 2010 og endaði í 9. sæti. Haukur Heiðar var þó á sínum stað í byrjunarliðinu og skoraði sitt annað deildarmark fyrir félagið í heimaleik gegn Leiknir R. þann 28. ágúst 2010. Á lokahófi KA 2010 var Haukur Heiðar valin efnilegasti leikmaður liðsins öðru sinni.

Fyrir tímabilið 2011 var Haukur Heiðar gerður að fyrirliða KA. Haukur spilaði glimrandi vel fyrir KA liðið, spilaði 28 af 31 leik liðsins og skoraði heil 5 mörk þar á meðal tvær tvennur í deildinni gegn Þrótti R. og Víkingi Ó. Haukur var í lok tímabilsins valin leikmaður ársins hjá KA í annað sinn þrátt fyrir ungan aldur. Hann var einnig í liði ársins í 1. deildinni hjá Fótbolti.net í annað sinn. Strax að móti loknu var ljóst að Haukur Heiðar myndi yfirgefa KA og var KR líklegasti áfangastaðurinn.

### 2012-14: KR
Haukur Heiðar gekk til liðs við KR 20. október 2011 á þriggja ára samningi og var úthlutað treyju númer 3. Haukur byrjaði vel hjá nýja félaginu og spilaði sinn fyrsta keppnisleik fyrir liðið gegn Fram 23. febrúar 2012 í Lengjubikarnum. Hann varð svo Lengjubikarmeistari 2012 með liðinu þann 28. apríl eftir 1-0 sigur á Fram. Haukur hafði byrjað alla leikina í keppninni í hægri bakverðinum. KR sigraði FH í meistarakeppni KSÍ 2-0 þann 1. maí og var Haukur Heiðar í byrjunarliðinu. Haukur Heiðar var inn og út úr liði KR megnið af sumrinu. Hann skoraði sitt fyrsta mark fyrir félagið þegar að hann skoraði með skalla eftir hornspyrnu gegn Selfoss 16. júní og spilaði sinn fyrsta evrópuleik 24. júlí í seinni leiknum gegn finnska liðinu HJK Helsinki í undankeppninni fyrir meistaradeildina sem að tapaðist 2-1. KR tryggði sér bikarmeistaratitilinn þann 18. ágúst með 2-1 sigri á Stjörnunni, Haukur var ónotaður varamaður í leiknum en hafði spilað alla leikina fram að úrslitaleiknum. Haukur gekkst undir aðgerð á hné í september 2012 og missti af síðustu fimm umferðum íslandsmótsins.

Vegna meiðsla missti Haukur Heiðar af byrjun tímabilsins 2013. Hann sneri til baka í byrjunarliðið 30. maí í 3-1 bikarsigri á Grindavík. Restina af sumrinu var Haukur Heiðar hægri bakvörður númer eitt hjá KR-ingum sem enduðu sumarið á því að tryggja sér íslandsmeistaratitilinn í næst seinustu umferðinni þann 22. september. Haukur spilaði 23 leiki í öllum keppnum keppnistímabilið 2013 og skoraði 1 mark.

Haukur Heiðar var á sínum stað í hægri bakverðinum hjá KR tímabilið 2014. Hann vann Meistarkeppni KSÍ í annað sinn með KR þann 27. apríl eftir 2-0 sigur á Fram. Haukur fékk að líta sitt fyrsta rauða spjald í efstu deild þann 12. maí þegar að KR lá gegn FH 1-0 í deildinni. Haukur hafði rifið niður Atla Guðnason sem að var að sleppa í gegn og fékk að líta sitt annað gula spjald. Þrátt fyrir góða spilamennsku Hauks þá gekk KR-ingum illa að verja íslandsmeistaratitilinn. Liðinu gekk þó mun betur í Borgunarbikarnum, fór alla leið í úrslitaleikinn þar sem að liðið sigraði lið Keflavíkur 2-1. Haukur byrjaði alla leiki liðsins í keppninni. Haukur byrjaði báða leiki KR liðsins í undankeppni meistaradeildarinnar gegn skoska stórliðinu Celtic. KR tapaði báðum leikjunum og einvíginu samanlagt 5-0. Haukur Heiðar spilaði 38 af 39 leikjum liðsins á tímabilinu og skoraði í þeim 1 mark. Hann var valin í úrvalslið Fótbolti.net að móti loknu ásamt því að vera valin leikmaður ársins hjá KR ásamt Gary John Martin.

### 2015-: AIK
Haukur Heiðar skrifaði undir fjögurra ára samning við sænska liðið AIK þann 24. nóvember 2014. Haukur spilaði sinn fyrsta leik fyrir liðið þann 21. febrúar 2015 í sænska bikarnum. Hann varð fljótt fastamaður í byrjunarliðinu og spilaði 23 leiki af 30 í deildinni þar sem að liðið var í toppbaráttunni en missteig sig á endanum og hafnaði í 3. sæti. Haukur spilaði sinn fyrsta evrópuleik fyrir AIK 2. júlí í 2-2 jafntefli gegn finnska liðinu VPS Haukur spilaði 4 af 6 leikjum liðsins í keppninni, en þeir duttu út í þriðju umferð undankeppninnar gegn gríska liðinu Atromitos.

Þann 28. febrúar 2016 opnaði Haukur markareikning sinn hjá AIK þegar að hann skoraði þriðja mark liðsins í 6-0 sigri gegn Tenhults í sænska bikarnum.

## Landsliðsferill
### 2008-09: U-19
Haukur Heiðar var fyrst kallaður í U-19 ára landslið Íslands fyrir æfingamót í Tékklandi í ágúst 2008. Þar spilaði hann sinn fyrsta leik þegar að hann var í byrjunarliðinu í fyrsta leik gegn Tékklandi. Hann var einnig í hópnum sem að tók þátt í undankeppninni fyrir EM U-19 2010. Haukur á í heildina 7 leiki fyrir U-19 ára lið Íslands.

### 2012: U-21
Haukur Heiðar á að baki einn leik fyrir U-21 lið Íslands. Sá kom 5. júní 2012 í undankeppninni fyrir EM U-21 2013.

### 2015-: A landslið
Haukur var valin í landsliðshópinn fyrir vináttuleiki gegn Kanada í janúar 2015. Hann spilaði sinn fyrsta leik fyrir A landsliðið þegar að hann var í byrjunarliðinu í fyrri leiknum gegn Kanada þann 19. janúar.

## Tölfræði
### Félagslið
*Tölfræði uppfærð 26. april 2016.*

### Landslið
*Tölfræði uppfærð 27. mars 2016*

## Verðlaun
### Félagslið
;KR
* Íslandsmeistari (1): 2013
* Bikarmeistari (2) : 2012, 2014
* Meistarakeppni KSÍ (2): 2012, 2014

## Tilvísanir